Kjetil Knutsen og Bodø/Glimt er enige om å forlenge samarbeidet. Det melder klubben på en pressekonferanse torsdag.

Knutsen hadde opprinnelig en kontrakt som strakk seg ut sesongen 2019 og har nå signert en avtale som strekker seg ut juni 2022.

Assistenttrener Morten Kalvenes har også forlenget kontrakten med samme lengde som Knutsen.

– Dette er sommerens gladnyhet fra oss, sier salgs- og arrangementsansvarlig i Bodø/Glimt, Ørjan Heldal til TV 2.

– Vi har troen på veien vi går

– Styret har i flere år nå sett med tilfredshet på hvordan det har vært jobbet i klubben, spesielt innenfor sport. Vi har et akademi som absolutt begynner å levere varene. A-laget har vært utrolig kjekt å følge med, særlig Kjetil og hans team og hvordan de har levert varene. En av våre viktigste signeringer den senere tiden har vært Morten Kalvenes. Utrolig flott å få inn i teamet og han har levert varene så til de grader på feltet sammen med Kjetil, sier styreleder Inge Henning Andersen under pressekonferansen torsdag.

Knutsen uttrykte glede om å få være med i Bodø/Glimts arbeid videre, et arbeid han mener fungerer.

– Det å være så privilegert å få jobbe i en eliteserieklubb, det er ikke alle forunt. Vi har veldig troen på den veien vi går nå, og suksesskriteriet, tror vi, er kontinuitet. Vi føler at vi er på vei mot noe. Vi har fortsatt lang vei å gå, men det er mer å utvikle, sier Knutsen.

I årets sesong har Glimt imponert og ligger på en foreløpig tredjeplass, kun fire poeng bak serieleder Molde. Knutsen tok seg tid til å rose spillerne.

– De har jobbet hardt og er sulten på å bli bedre, sier Glimt-treneren.

Startet som assistenttrener

Knutsen kom fra hovedtrenerjobb i Åsane til Bodø/Glimt som assistenttrener under Aasmund Bjørkan i januar 2017.

Samme år rykket klubben opp til eliteserien etter en sesong i 1. divisjon. Etter opprykket gikk Bjørken over i rollen som sportssjef, mens Knutsen tok over som hovedtrener i januar 2018. Klubben med en 11. plass i eliteserien den sesongen og fornyet eliteseriekontrakten.

Neste kamp for Bodø/Glimt er førstkommende lørdag mot Ranheim på Aspmyra.